  Анжелика Тихонова корреспондент Удмуртиын огъя кун экзамен сётыны 7 сюрс 500-лэсь трос куриськонъёс вуизы. Со сярысь онлайн амалэн аппарат кенешонын элькунысь дышетонъя но тодосъя министр Светлана Болотникова вераз, ивортэ элькун тӧролэн но кивалтэтлэн пресс-службазы. Куриськон гожтэмъёс пӧлысь 6 сюрс 722-ез - школаосты туэ йылпумъясьёс, 603-ез – школаез кылем арын быдтэмъёс, 193-ез – шор ёзо ӧнер дышетсконниосын тодон-валан басьтӥсьёс Со сяна, экзаменъёсты сётозы пиналъёс, кудъёсыз Удмуртиын пусйиськемын, но али мукет улосвылъёсын дышетско, кылсярысь, кадет корпусъёсын, лицей-интернатъёсын, но астэ ачид нимаз висъян вакытлы доразы бертэмын. Сыӵе пыриськисьёс сярысь ивортонъёс мукет улосвылъёсысь министерствоосын инвожо пумозь келямын луозы. Чакламъя, 30-лэсь трос адямиос вуозы Светлана Болотникова, Удмуртиысь дышетонъя но тодосъя министрУдмуртилэн тӧроез Александр Бречалов нимысьтыз пусйиз, туэ выпускникъёслэсь но дышетӥсьёслэсь тазалыксэс утён ласянь секыт ужпум сылэ шуыса. Озьы ке но, элькунамы Россиысь Калыкез дышетонъя министерстволэн но Роспотребнадзорлэн куронъёссыя ваньмыз лэсьтэмын луоз шуыса оскемзэ вераз. Огъя кун экзамен сётон понна Удмуртиын оглом 53 интыос радъязы. Экзаменлы аудиториослэсь лыдзэс 710-озь йылэтӥзы. Со дышетскисьёс вискын куронъёсъя вис возьыны луонлык сётоз. Соин валче экзаменэз ортчытонэ пыриськись дышетӥсьёслэн лыдзы но йылоз – 3 сюрс 233-озь. Эпидеми югдурез лыдэ басьтыса, 2020-тӥ арын огъя кун экзаменъёс кышкытлыклэсь утиськонъя вань куронъёсты чакласа ортчозы. Огъя кун экзаменэ пыриськисьёсты экзамен сётон интые вайыку, автобус салонъёсын дезинфекци лэсьтозы, водительёслэсь но дышетӥсьёслэсь температуразэс мерталозы, маскаос но перчаткаос уже кутозы. Транспортын озьы ик мерлыко вис тупатэмын луоз, соин ик экзаменэ нуон-ваён рейсъёслэн лыдзы йылоз Светлана Болотникова, Удмуртиысь дышетонъя но тодосъя министрЭкзамен сётӥсьёсты графикъя вайылозы. Школаосын но школае пырон азьын гожъёс суредалозы. Пырон доры металлорамкаос пуктозы. Экзамен сётон нуналъёсы ужъюртъёсын эрикрадэз утӥсь ёзэсъёсын ужасьёс металлодетекторъёсын сылозы. Экзамен сётон интыосын ужасьёслэсь температуразэс одно ик мерталозы, ужаны маскаосын но перчаткиосын гинэ лэзёзы. Ужъюртэ пырон азьын киоссэс антисептикъёсын пазялозы. Экзамен кутскон азьын но йылпумъяськемез бере школаосын тазатон ужъёс ортчозы. Пиналъёсты келясь дышетӥсьёс нимысьтыз висъетын мерлыко висэз чакласа возьмалозы. Со сяна, огъя кун экзамен сётон интыосын мер чакласьёс но югдуръя центр ужалозы.  Пусъём, огъя кун экзаменын Роспотребнадзорлэсь куронъёссэ быдэстон понна Удмуртилэн коньдэтысьтыз ватсаса 10 миллион 500 сюрс манет висъязы. Коньдонэз дезинфекци суретъёс, маскаос, перчаткиос, адями борды йӧтскылытэк температураез мертась термометръёс басьтыны кутозы. Озьы ик экзаменэз ортчытӥсь дышетӥсьёслы тыриськонъёслы 49 миллион манет чакламын.  Тодэ вайытом, элькунамы огъя кун экзаменъёс 3-тӥ пӧсьтолэзе кутскозы. Нош школаез йылпумъясьёслы аттестатъёс но медальёс 8-15 инвожое сётъялозы.  Тегъёс: Дышетон Ижкар Удмуртия ЕГЭ экзамен пиналъёс СветланаБолотникова  